**Eşti din Olimp...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-am aşteptat mulți ani la rând

Să-mi luminezi versul sprințar,

Te-am îmbrăcat în flori și-n gând

Ți-am construit un sanctuar.

Când ai venit, fără să-mi spui,

Parfumul fin, împărătesc,

Și ochii tăi, frumoși, căprui,

M-au condamnat să înfloresc.

Catifelată ca un fulg,

M-ai îmbrăcat în poezii,

Eşti din Olimp şi nu din vulg

Născută pentru fantezii.

- Am fost o vreme-n contratimp

Într-o legendă fără sens,

Pe-o tâmplă sacră, în Olimp,

Am intuit cât de intens

Poate iubi un muritor

Şi i-am promis că-n gândul meu

N-a coborât întâmplător,

O să-i ofer statut de zeu.

M-ai luat în palme şi m-ai dus

Spre buze să-mi pecetluieşti

Gura fierbinte. Doar ţi-am spus

Să crezi, iubite, în poveşti!

Ioan Grigoraș Liliana Trif